CELEX: 62020TN0751
Language: el
Date: 2020-12-18 00:00:00
Title: Υπόθεση T-751/20: Προσφυγή-αγωγή της 18ης Δεκεμβρίου 2020 — KL κατά ΕΤΕπ

15.2.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 53/57
            
         
      Προσφυγή-αγωγή της 18ης Δεκεμβρίου 2020 — KL κατά ΕΤΕπ
      (Υπόθεση T-751/20)
      (2021/C 53/74)
      Γλώσσα διαδικασίας: η γαλλική
      
         Διάδικοι
      
      
         Προσφεύγων-ενάγων: KL (εκπρόσωποι: L. Levi και A. Champetier, δικηγόροι)
      
         Καθής-εναγομένη: Ευρωπαϊκή Τράπεζα Επενδύσεων
      
         Αιτήματα
      
      Ο προσφεύγων-ενάγων ζητεί από το Γενικό Δικαστήριο:
      
                  —
               
               
                  να κρίνει την παρούσα προσφυγή-αγωγή παραδεκτή και βάσιμη·
               
            
                  —
               
               
                  κατά συνέπεια, να ακυρώσει την απόφαση της ΕΤΕπ της 18ης Μαΐου 2020 κατά την οποία τα ιατρικά πιστοποιητικά του για τα χρονικά διαστήματα από 18 Μαρτίου έως 18 Απριλίου και 20 Απριλίου έως 20 Μαΐου 2020 δεν είναι έγκυρα υπό το πρίσμα του άρθρου 3.3 του παραρτήματος X των διοικητικών διατάξεων·
               
            
                  —
               
               
                  εφόσον απαιτείται, να ακυρώσει την από 12 Σεπτεμβρίου 2020 απόφαση περί απορρίψεως της διοικητικής ένστασης που υπέβαλε ο προσφεύγων-ενάγων κατά της αρχικής απόφασης της 18ης Μαΐου 2020·
               
            
                  —
               
               
                  να υποχρεώσει την ΕΤΕπ να καταβάλει στον προσφεύγοντα-ενάγοντα χρηματική ικανοποίηση λόγω της ηθικής του βλάβης·
               
            
                  —
               
               
                  να καταδικάσει την ΕΤΕπ στο σύνολο των δικαστικών εξόδων.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής του, ο προσφεύγων-ενάγων προβάλλει δύο λόγους.
      
                  1.
               
               
                  Με τον πρώτο λόγο ακυρώσεως προβάλλεται παράβαση του άρθρου 3.3 του παραρτήματος X των διοικητικών διατάξεων. Κατά την άποψη του προσφεύγοντος-ενάγοντος, το άρθρο αυτό δεν έχει εφαρμογή, διότι εν προκειμένω δεν συντρέχει δικαιολογημένη περίπτωση βάσει της οποίας η ιατρική υπηρεσία θα μπορούσε να απορρίψει τα ιατρικά πιστοποιητικά που αυτός υπέβαλε.
               
            
                  2.
               
               
                  Με τον δεύτερο λόγο ακυρώσεως προβάλλεται παράβαση του καθήκοντος μέριμνας και παραβίαση της αρχής της αναλογικότητας, καθώς και κατάχρηση δικαιώματος. Ως προς το ζήτημα αυτό, ο προσφεύγων-ενάγων υποστηρίζει ότι η στάση της καθής-εναγομένης μόνο επιδεινώνει την ήδη εξαιρετικά εύθραυστη υγεία του, διότι οι προσβαλλόμενες αποφάσεις, με τις οποίες δεν έγινε δεκτή η εγκυρότητα των δύο ιατρικών πιστοποιητικών για τα χρονικά διαστήματα από 18 Μαρτίου έως 18 Απριλίου και 20 Απριλίου έως 20 Μαΐου 2020 και απειλήθηκαν πειθαρχικές διώξεις εις βάρος του, επιβαρύνουν σημαντικά τη γενικευμένη αγχώδη διαταραχή από την οποία πάσχει.